L'Estatut d'autonomia de Catalunya reconeix, en l'article 193, la capacitat de la Generalitat per a portar a terme accions amb projecció exterior en el marc de les seves competències, i en els capítols II i III del títol V detalla els instruments i mecanismes al seu abast per a desenvolupar-les.
L'acció exterior de la Generalitat té un gran component de transversalitat en tant que pot ser iniciativa de qualsevol departament de l'Administració de la Generalitat, la qual cosa comporta la necessitat de dirigir-la i coordinar-la.
La Llei 16/2014, del 4 de desembre, d'acció exterior i de relacions amb la Unió Europea, estableix en el seu article 7 que el Govern, per mitjà del departament competent en matèria d'acció exterior, dirigeix, executa i coordina l'acció exterior de la Generalitat per a la projecció exterior de Catalunya i la promoció dels seu interessos en el marc de les directrius generals de l'acció del Govern establertes pel president de la Generalitat.
L'article 8 de la mateixa Llei preveu que sigui el departament o departaments amb competències en matèria d'acció exterior i de la Unió Europea qui dirigeixi i coordini l'actuació en aquest àmbit dels ens, els organismes o les entitats que depenen de l'Administració de la Generalitat o que hi estan vinculats, per tal de garantir-ne l'adequació i la coherència amb els objectius i les prioritats fixats pel Pla estratègic d'acció exterior i de relacions amb la Unió Europea.
En aquest sentit, els departaments del Govern, els ens, els organismes o les entitats que depenen de l'Administració de la Generalitat o que hi estan vinculats han d'informar el departament o departaments competent en l'àmbit de l'acció exterior i de relacions amb la Unió Europea, segons l'àmbit competencial respectiu, de llurs polítiques, actuacions i projectes amb dimensió a l'exterior i en l'àmbit de la Unió Europea.
Per a coordinar l'actuació dels departaments de l'Administració de la Generalitat en matèria d'acció exterior i de relacions amb la Unió Europea, l'article 16 de la Llei 16/2014, del 4 de desembre, d'acció exterior i de relacions amb la Unió Europea, va crear la Comissió Interdepartamental d'Acció Exterior i de Relacions amb la Unió Europea, com a òrgan col·legiat adscrit al departament competent per raó de la matèria.
Així mateix, l'article 17 de la Llei 16/2014, del 4 de desembre, d'acció exterior i de relacions amb la Unió Europea va crear un òrgan assessor, consultiu i de participació externa en matèria d'acció exterior i de relacions de la Generalitat amb la Unió Europea: el Consell d'Acció Exterior i de Relacions amb la Unió Europea, adscrit al departament competent en aquesta matèria.
El Decret 59/2015, de 28 d'abril, dels òrgans de coordinació, participació i seguiment de l'acció exterior i de relacions amb la Unió Europea, va desplegar els articles 16 i 17 de la Llei 16/2014, del 4 de desembre, per tal de regular les funcions, la composició i el funcionament d'ambdós òrgans, tot excloent aquell altre desplegament de la Llei 16/2014 que afectava determinats preceptes de la mateixa Llei que havien estat impugnats pel Govern de l'Estat espanyol davant el Tribunal Constitucional i que havien quedat suspesos per invocació expressa de l'article 161.2 de la Constitució.
Ara, ja aixecada pel Tribunal Constitucional la suspensió de gran part d'aquells articles, es proposa completar aquest desplegament relatiu a l'abast i la concreció de la competència de coordinació de l'acció exterior i de relacions amb la Unió Europea en una sola norma tot derogant el Decret 59/2015, havent desaparegut la circumstància que hagués afectat la vigència d'aquest desplegament.
Per tot això, a proposta del conseller de la Presidència, d'acord amb el dictamen de la Comissió Jurídica Assessora, i prèvia deliberació del Govern,
Aquest decret té per objecte desplegar i concretar, de conformitat amb la Llei 16/2014, del 4 de desembre, d'acció exterior i de relacions amb la Unió Europea, les funcions de coordinació que, en matèria d'acció exterior i de relacions amb la Unió Europea, corresponen al departament competent en aquestes matèries, com també regular la composició, les funcions i el funcionament dels òrgans col·legiats de coordinació, participació i seguiment previstos per la mateixa Llei 16/2014, del 4 de desembre.
Coordinació de l'acció exterior i de les relacions de la Generalitat amb la Unió Europea
Contingut de la competència de coordinació de l'acció exterior i de relacions amb la Unió Europea
Les funcions que, amb caràcter general, configuren la competència de coordinació que en matèria d'acció exterior i de relacions amb la Unió Europea la Llei 16/2014, del 4 de desembre, atribueix al departament de l'Administració de la Generalitat competent en aquestes matèries són les següents:
a) Dirigir i garantir la coordinació i la coherència de l'acció exterior del Govern i dels seus departaments.
b) Garantir la coordinació amb la resta d'administracions públiques de Catalunya en la seva acció exterior, d'acord amb l'article 10 de la Llei 16/2014, del 4 de desembre.
c) Garantir la interlocució coordinada dels departaments amb altres governs, organismes internacionals i institucions i òrgans de la Unió Europea, especialment en tot allò relatiu als viatges dels membres del Govern a l'exterior i les visites de l'exterior a Catalunya.
d) Vehicular les comunicacions escrites de l'Administració de la Generalitat de Catalunya envers governs estrangers –i legacions diplomàtiques d'aquests governs davant l'Estat espanyol-, organismes internacionals, institucions i òrgans de la Unió Europea, així com xarxes de cooperació territorial.
e) Vetllar per la coherència de l'acció dels departaments davant les institucions de la Unió Europea.
f) Facilitar el seguiment del dret de la Unió Europea i coordinar la gestió dels expedients d'infracció relatius al dret de la Unió Europea, sens perjudici de les atribucions del Gabinet Jurídic en l'assistència i la defensa jurídica del Govern i l'Administració de la Generalitat.
g) Conèixer l'inici de negociacions d'acords de col·laboració entre l'Administració de la Generalitat de Catalunya i qualsevol govern o organisme internacional i fer-ne el seguiment.
h) Exercir la interlocució ordinària del Govern amb el Ministeri d'Afers Exteriors i de Cooperació per a tots aquells temes relacionats amb l'acció exterior i de la Unió Europea i, quan sigui necessari d'acord amb el departament competent en la matèria, amb altres unitats de l'Administració General de l'Estat espanyol.
i) Contribuir a definir la posició del Govern prèvia a les reunions dels òrgans bilaterals o multilaterals de cooperació amb l'Estat espanyol per a la formació de les posicions d'aquest en l'àmbit de l'acció exterior, d'acord amb l'article 186 de l'Estatut.
j) Garantir la coordinació de la participació de l'Administració de la Generalitat en la negociació i l'execució de tractats internacionals.
k) Adreçar instruccions generals en matèria d'acció exterior als òrgans i a les entitats dependents de l'Administració de la Generalitat i als representants d'aquesta en els consorcis en què participa.
l) Impulsar l'elaboració i aprovació de projectes normatius relacionats amb l'acció exterior del Govern.
m) Elaborar el Pla estratègic de l'acció exterior i de relacions amb la Unió Europea, amb la participació i el contingut previstos a l'article 15 de la Llei 16/2014, del 4 de desembre, i sotmetre'l a l'aprovació del Govern.
n) Impulsar i participar en l'elaboració de plans sectorials d'acció exterior conjuntament amb la resta de departaments de l'Administració de la Generalitat, per tal de vetllar per la seva coherència, d'acord amb allò previst per l'article 15 de la Llei 16/2014, del 4 de desembre.
o) Garantir una formació i capacitació específica en l'àmbit de l'acció exterior i de la Unió Europea per al personal de l'Administració de la Generalitat de Catalunya i del seu sector públic.
p) Qualsevol altra relacionada amb la coordinació de l'acció exterior del Govern o de les relacions de la Generalitat amb la Unió Europea.
Funcions de coordinació de la representació del Govern a l'exterior
3.1 El departament competent en matèria d'acció exterior i de relacions amb la Unió Europea, a través de la unitat directiva de rang superior amb competències en aquestes matèries, coordina l'actuació del conjunt d'unitats integrants de la representació del Govern a l'exterior, d'acord amb allò previst en el Títol III de la Llei 16/2014, del 4 de desembre, per tal de garantir una actuació coherent amb el Pla estratègic d'acció exterior i de relacions amb la Unió Europea, i aquesta, a través del Representant Permanent davant la Unió Europea, com a titular d'aquesta delegació, o del delegat/da respectiu del Govern a l'exterior, fa efectius els objectius següents:
a) Garantir l'actuació coordinada de cada delegació amb les oficines sectorials que siguin presents en l'àmbit territorial de la delegació respectiva.
b) Garantir la coordinació amb les administracions públiques i ens públics de Catalunya que tinguin representació a l'àmbit territorial de la delegació respectiva.
c) Garantir la coordinació amb la societat civil catalana organitzada a l'exterior.
d) Donar suport a les entitats públiques i privades amb interessos a l'àmbit territorial de la delegació respectiva.
e) Promoure la integració de les oficines sectorials presents a l'àmbit territorial de la delegació respectiva als espais de la delegació.
3.2 De conformitat amb l'article 32.3 de la Llei 16/2014, del 4 de desembre, el departament competent en matèria d'acció exterior i de relacions amb la Unió Europea ha d'informar prèviament a l'autorització preceptiva del Govern sobre la creació i la supressió d'una oficina sectorial a l'exterior.
3.3 Als efectes d'allò establert per l'article 33.5 de la Llei 16/2014, del 4 de desembre, el departament competent en matèria d'acció exterior i de relacions amb la Unió Europea pot sol·licitar que una oficina sectorial assumeixi funcions de suport per a la correcta representació de la Generalitat a l'exterior en aquells països on no hi hagi cap delegació i per a accions concretes i limitades en el temps.
Responsables departamentals del seguiment de l'acció exterior i de relacions amb la Unió Europea
La persona titular de la Secretaria General de cada departament de l'Administració de la Generalitat ha de designar, com a mínim, una persona responsable del seguiment de l'acció exterior i de relacions amb la Unió Europea que ha d'actuar com a interlocutor/a vàlid del departament respectiu d'adscripció amb la unitat directiva de rang superior del departament competent en matèria d'acció exterior i de relacions amb la Unió Europea amb competències en aquestes matèries, i també com a coordinadora de les actuacions amb dimensió exterior dutes a terme per les diferents unitats del departament respectiu i de les entitats o organismes públics que en depenen.
Òrgans col·legiats de coordinació, participació i seguiment de l'acció exterior i de relacions amb la Unió Europea
Naturalesa i objecte de la Comissió Interdepartamental d'Acció Exterior i de Relacions amb la Unió Europea
5.1 La Comissió Interdepartamental d'Acció Exterior i de Relacions amb la Unió Europea és un òrgan col·legiat creat per l'article 16 de la Llei 16/2014, del 4 de desembre, amb l'objecte d'impulsar i coordinar les polítiques i actuacions dels departaments de l'Administració de la Generalitat en matèria d'acció exterior i de relacions amb la Unió Europea, i de fer-ne el seguiment i l'avaluació, especialment pel que fa a les funcions de proposta, seguiment i avaluació del Pla estratègic d'acció exterior i de relacions amb la Unió Europea.
5.2 La Comissió s'adscriu al departament competent en matèria d'acció exterior i de la Unió Europea, que donarà a la Comissió el suport personal i material necessari per a l'exercici òptim de les seves funcions.
Funcions de la Comissió Interdepartamental d'Acció Exterior i de Relacions amb la Unió Europea.
Correspon a la Comissió Interdepartamental d'Acció Exterior i de Relacions amb la Unió Europa l'exercici de les funcions següents:
a) Conèixer, coordinar i impulsar les polítiques i actuacions dels departaments de l'Administració de la Generalitat en matèria d'acció exterior i de relacions amb la Unió Europea, i fer-ne el seguiment i l'avaluació, especialment pel que fa a les funcions de proposta, seguiment i avaluació del Pla estratègic d'acció exterior i de relacions amb la Unió Europea.
b) Conèixer i validar els resultats de les comissions de treball específiques creades dins del marc de la Comissió Interdepartamental.
c) Conèixer l'actuació del Govern en els diversos organismes i institucions internacionals en els quals participa.
d) Conèixer les relacions del Govern de Catalunya amb altres governs, organismes internacionals, xarxes de cooperació territorial, i països i accions prioritaris.
e) Conèixer els acords de col·laboració que la Generalitat subscrigui.
f) Conèixer els tractats que l'Estat espanyol vulgui subscriure que afectin de manera directa i singular les competències de Catalunya, i conèixer les iniciatives de revisió dels tractats de la Unió Europea.
Composició de la Comissió Interdepartamental d'Acció Exterior i de Relacions amb la Unió Europea
7.1 La Comissió Interdepartamental d'Acció Exterior i de Relacions amb la Unió Europea és presidida per la persona titular del departament competent en matèria d'acció exterior i de relacions amb la Unió Europa, i és integrada, a més, per les persones següents:
a) La persona titular de la unitat directiva de rang superior del departament competent en matèria d'acció exterior i de relacions amb la Unió Europea amb competències en aquestes matèries, que n'exerceix la vicepresidència.
b) Les persones titulars de les secretaries generals dels departaments de l'Administració de la Generalitat.
c) Els/les màxims responsables executius dels organismes de la Generalitat amb oficines sectorials a l'exterior.
e) Fins a 4 persones amb rang de director/a general, designades per la persona titular de la unitat directiva de rang superior del departament competent en matèria d'acció exterior i de relacions amb la Unió Europea amb competències en aquestes matèries.
7.2 Es designaran també les persones suplents que substituiran a membres de la Comissió en cas d'absència, vacant, malaltia o qualsevol altra causa justificada, les quals han de tenir un rang mínim de director/a general o assimilat.
7.3 La Secretaria de la Comissió és exercida per la persona designada per la vicepresidència de la Comissió.
La persona que exerceix la Secretaria assisteix a les reunions amb veu però sense vot.
Funcionament de la Comissió Interdepartamental d'Acció Exterior i de Relacions amb la Unió Europea
8.1 La Comissió es reuneix cada vegada que el seu president/a la convoca i, com a mínim, una vegada a l'any.
8.2 El funcionament de la Comissió es regeix per aquest Decret, per les normes de règim intern que la pròpia Comissió pugui aprovar i, supletòriament, en tot allò no previst per les normes esmentades, per la normativa vigent que resulta d'aplicació, amb caràcter general, als òrgans col·legiats de l'Administració de la Generalitat de Catalunya.
8.3 Per raó de les matèries a tractar, poden ser convocades a les sessions persones que no siguin membres de la Comissió, les quals participen a les sessions amb veu però sense vot.
8.4 Els membres de la Comissió no perceben cap tipus de drets d'assistència per concórrer a les reunions de la Comissió.
Comissions de treball específiques
9.1 La Comissió Interdepartamental d'Acció Exterior i de Relacions amb la Unió Europea podrà acordar la creació de comissions de treball sobre àmbits que requereixin una atenció específica.
A aquests efectes, es podrà incorporar en aquestes comissions de treball persones que no siguin membres de la Comissió Interdepartamental d'Acció Exterior i de la Unió Europea.
9.2 La presidència d'aquestes comissions de treball es determinarà en l'acord de creació.
9.3 La unitat directiva de rang superior del departament competent en matèria d'acció exterior i de relacions amb la Unió Europea amb competències en aquestes matèries assumirà la secretaria de la comissió de treball específica i la coordinació, si no es disposa d'una altra manera.
Naturalesa i objecte del Consell d'Acció Exterior i de Relacions amb la Unió Europea
10.1 El Consell d'Acció Exterior i de Relacions amb la Unió Europea, creat per l'article 17 de la Llei 16/2014, del 4 de desembre, es configura com a òrgan col·legiat assessor, consultiu i de participació externa en matèria d'acció exterior i de relacions de la Generalitat amb la Unió Europea.
10.2 El Consell d'Acció Exterior i de Relacions amb la Unió Europea s'adscriu al departament competent en matèria d'acció exterior i de relacions amb la Unió Europea, el qual li presta el suport material i personal necessari per a l'exercici òptim de les seves funcions.
Funcions del Consell d'Acció Exterior i de Relacions amb la Unió Europea.
El Consell d'Acció Exterior i de Relacions amb la Unió Europea, d'acord amb l'article 17.3 de la Llei 16/2014, del 4 de desembre, té atribuïdes les funcions següents:
a) Dissenyar i fer propostes en l'àmbit de l'acció exterior i de relacions amb la Unió Europea.
b) Fer arribar al Govern les iniciatives i propostes que consideri convenients per a la millora de les actuacions en aquest àmbit.
c) Participar en els treballs d'elaboració dels avantprojectes de normes i disposicions generals de l'Administració de la Generalitat en aquesta matèria, inclosos el Pla estratègic d'acció exterior i de relacions amb la Unió Europea i els plans sectorials anuals.
d) Impulsar la col·laboració, la cooperació i l'assistència recíproca en aquesta matèria entre el Govern i els ens locals i altres ens d'interès públic que duguin a terme una notable activitat internacional, especialment per a garantir-ne la participació en el procés d'informació, consulta i propostes previ a l'elaboració i aprovació del Pla estratègic d'acció exterior i de relacions amb la Unió Europea.
e) Conèixer l'acció política i de govern en aquesta matèria i fer-ne el seguiment, i contribuir amb la seva expertesa al compliment dels compromisos i acords de la Generalitat en aquest àmbit.
f) Les altres funcions que el conseller/a competent en aquesta matèria li assigni o que li siguin atribuïdes expressament per normativa específica.
Composició del Consell d'Acció Exterior i de Relacions amb la Unió Europea.
12.1 El Consell d'Acció Exterior i de Relacions amb la Unió Europea és presidit pel president/a de la Generalitat de Catalunya i és integrat, a més, per les persones següents:
a) La persona titular del departament competent en matèria d'acció exterior i de relacions amb la Unió Europa, que n'exerceix la vicepresidència primera.
b) La persona titular de la unitat directiva de rang superior del departament competent en matèria d'acció exterior i de relacions amb la Unió Europea amb competències en aquestes matèries, que n'exerceix la vicepresidència segona.
c) Fins a 4 persones, amb rang de director/a general, designades per la persona titular de la unitat directiva de rang superior del departament competent en matèria d'acció exterior i de relacions amb la Unió Europea amb competències en aquestes matèries.
d) Fins a 30 vocals en representació d'ens locals, ens d'interès públic, entitats i organitzacions de la societat civil que duen a terme una notable activitat internacional, designats/des pels òrgans directius corresponents.
Tots aquests ens i entitats, que seran membres de ple dret del Consell, són seleccionats per a un període de 2 anys per la persona titular del departament competent en matèria d'acció exterior i de relacions amb la Unió Europea, atenent a criteris de representativitat, diversitat i territorialitat, i valorant llur reconegut prestigi en l'àmbit de l'acció exterior.
Es procurarà la participació d'entitats que tinguin una important implantació en el territori.
La representació dels ens locals ha d'incloure les organitzacions associatives amb més implantació a Catalunya.
Els ens i les entitats seleccionats poden ser reelegits en períodes successius.
e) Dues persones de prestigi reconegut com a membres destacats de les comunitats catalanes de l'exterior, nomenades per la persona titular del departament competent en matèria d'acció exterior i de relacions amb la Unió Europa, per a un període de dos anys, a proposta de les persones representants de les comunitats catalanes de l'exterior al Consell de les Comunitats Catalanes de l'Exterior.
12.2 Es designaran les persones suplents que substituiran a membres del Consell en cas d'absència, vacant, malaltia o qualsevol altra causa justificada.
Les persones suplents designades, en relació amb membres del Consell previstos als epígrafs a) i b) de l'apartat anterior, han de tenir un rang mínim de director/a general.
12.3 La secretaria del Consell és exercida per la persona designada per la vicepresidència segona del Consell.
La persona que exerceix la secretaria del Consell assisteix a les sessions amb veu però sense vot.
Funcionament del Consell d'Acció Exterior i de Relacions amb la Unió Europea
13.1 El Consell es reuneix cada vegada que el convoca el seu president/a i, com a mínim, una vegada a l'any.
13.2 El funcionament del Consell es regeix per aquest Decret, per les normes de règim intern que el propi Consell pugui aprovar i, supletòriament, en tot allò no previst per les normes esmentades, per la normativa vigent que resulta d'aplicació, amb caràcter general, als òrgans col·legiats de l'Administració de la Generalitat de Catalunya.
13.3 Per raó de les matèries a tractar poden ser convocades a les sessions persones que no siguin membres del Consell, les quals hi participen amb veu però sense vot.
També poden ser convidats membres representants de les institucions que integren la Generalitat i d'altres institucions estatutàries.
13.4 Els membres del Consell no perceben cap tipus de drets d'assistència per concórrer a reunions del Consell.
Totes les comissions i tots els grups de treball de caràcter interdepartamental ja creats en la data d'entrada en vigor del present decret en l'àmbit de l'acció exterior i de les relacions amb la Unió Europea tenen la consideració de comissions de treball específiques d'acord amb l'article 9 d'aquest Decret.
En concret, tenen aquesta consideració les comissions següents:
a) La Comissió de Coordinació dels Fons Europeus del Marc Estratègic Comú
b) La Comissió Interdepartamental de Programes de la Unió Europea
La Comissió Interdepartamental d'Acció Exterior i de Relacions amb la Unió Europea s'ha de constituir en el termini màxim de 6 mesos a comptar des de la data d'entrada en vigor del present Decret.
Mentre no s'aprovi el desplegament reglamentari previst per l'article 16.3 de la Llei 16/2014, del 4 de desembre, la participació de les representacions dels ens locals i d'altres ens d'interès públic que duguin a terme una important activitat internacional, en les reunions de la Comissió Interdepartamental d'Acció Exterior i de Relacions amb la Unió Europea, s'articularà mitjançant la creació d'una comissió de treball específica, d'acord amb l'establert per l'article 9 d'aquest Decret.
La referència que els decrets vigents de creació de les delegacions respectives del Govern de la Generalitat a l'exterior efectuen en l'article 5.2 i en la disposició transitòria del Decret 42/2008, de 4 de març, pel qual es regula la coordinació executiva de l'acció exterior del Govern de la Generalitat, s'ha d'entendre feta, respectivament, a l'article 8.1 del Decret 170/2014, de 23 de desembre, d'estructura de la Secretaria d'Afers Exteriors i de la Unió Europea i a la disposició transitòria del present Decret.
Per decret del Govern s'establiran l'organització, l'estructura, el funcionament, el règim jurídic, el règim economicofinancer i pressupostari i el règim retributiu singular d'indemnitzacions del personal adscrit, així com es determinarà la naturalesa o, si és procedent, el rang orgànic o l'assimilació orgànica de les delegacions del Govern de la Generalitat a l'exterior i de les oficines sectorials.
Fins que no s'aprovi el decret esmentat, les delegacions del Govern de la Generalitat a l'exterior i les oficines sectorials es regiran pel que determinin les normes de creació respectives.
Es deroguen el Decret 42/2008, de 4 de març, pel qual es regula la coordinació executiva de l'acció exterior del Govern de la Generalitat, i el Decret 59/2015, de 28 d'abril, dels òrgans col·legiats de coordinació, participació i seguiment de l'acció exterior i de relacions amb la Unió Europea.
Es dóna nova redacció a l'article 4.1 del Decret 264/2013, de 10 de desembre, d'establiment del règim d'autonomia econòmica i financera a la Delegació del Govern de la Generalitat de Catalunya davant la Unió Europea:
"4.1 Correspon al delegat/da autoritzar les despeses, ordenar els pagaments, abonar les retribucions del personal de la Delegació, efectuar les contractacions necessàries per a l'establiment, el manteniment i la gestió de totes les unitats dependents de la Delegació, amb les limitacions següents:
Es dóna nova redacció a l'article 7.1 dels decrets següents:
Decret 49/2008, d'11 de març, de creació de la Delegació del Govern de la Generalitat de Catalunya a França.
Decret 50/2008, d'11 de març, de creació de la Delegació del Govern de la Generalitat de Catalunya al Regne Unit.
Decret 51/2008, d'11 de març, de creació de la Delegació del Govern de la Generalitat de Catalunya a Alemanya.
Decret 179/2008, de 9 de setembre, de creació de la Delegació del Govern de la Generalitat de Catalunya als Estats Units d'Amèrica.
Decret 167/2014, de 23 de desembre, de creació de la Delegació del Govern de la Generalitat de Catalunya a Àustria.
Decret 168/2014, de 23 de desembre, de creació de la Delegació del Govern de la Generalitat de Catalunya a Itàlia.
"7.1 Correspon al delegat/da autoritzar les despeses, ordenar els pagaments, abonar les retribucions del personal de la Delegació, efectuar les contractacions necessàries per a l'establiment, el manteniment i la gestió de totes les unitats dependents de la Delegació, amb les limitacions següents:
Barcelona, 22 de setembre de 2015